CELEX: 32017R0967
Language: ro
Date: 2017-06-08 00:00:00
Title: Regulamentul de punere în aplicare (UE) 2017/967 al Comisiei din 8 iunie 2017 prin care se acordă Republicii Capului Verde o derogare temporară de la normele privind originea preferențială prevăzute în Regulamentul delegat (UE) 2015/2446 în ceea ce privește preparatele sau conservele de fileuri de ton

9.6.2017   
            
            
               RO
            
            
               Jurnalul Oficial al Uniunii Europene
            
            
               L 146/10
            
         REGULAMENTUL DE PUNERE ÎN APLICARE (UE) 2017/967 AL COMISIEI
   din 8 iunie 2017
   prin care se acordă Republicii Capului Verde o derogare temporară de la normele privind originea preferențială prevăzute în Regulamentul delegat (UE) 2015/2446 în ceea ce privește preparatele sau conservele de fileuri de ton
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 64 alineatul (6) și articolul 66 litera (b),
   întrucât:
   
               (1)
            
            
               Capul Verde este o țară care beneficiază de sistemul generalizat de preferințe (SGP) prevăzut în Regulamentul (UE) nr. 978/2012 al Parlamentului European și al Consiliului (2). Normele privind originea preferențială, în sensul sistemului SGP, altele decât normele procedurale, sunt prevăzute în Regulamentul delegat (UE) 2015/2446 al Comisiei (3).
            
         
               (2)
            
            
               Prin scrisoarea din data de 27 septembrie 2016, Capul Verde a solicitat o derogare temporară de la normele privind originea preferențială prevăzute în Regulamentul delegat (UE) 2015/2446. Cererea se referea la un volum anual de 5 000 de tone de preparate sau conserve din toni pentru o perioadă de doi ani, de la 1 ianuarie 2017 până la 31 decembrie 2018. În temeiul derogării solicitate, aceste produse ar fi considerate ca fiind originare din Capul Verde, chiar și în cazul în care, în pofida faptului că sunt produse în Capul Verde, au fost obținute din pești neoriginari.
            
         
               (3)
            
            
               În cererea sa de derogare, Capul Verde a explicat că cantitățile de ton pe care flota sa le pescuiește în prezent în propriile ape sunt reduse și că, în absența unei derogări, flota disponibilă pentru pescuitul în afara apelor sale teritoriale este limitată. În plus, sezonul de pescuit ton se limitează la patru luni din an. Acest lucru reduce posibilitățile de a captura ton originar. Un alt element important este faptul că Republica Capului Verde și-a dezvoltat recent o infrastructură portuară proprie. În consecință, în prezent pot fi manipulate cantități mai mari de ton, iar industria de pescuit ton are, prin urmare, oportunitatea de a se dezvolta. În sfârșit, în cererea sa, Capul Verde a subliniat dificultățile cu care se confruntă ca urmare a întârzierilor în intrarea în vigoare a noului Acord de parteneriat economic (denumit în continuare „APE”) dintre Uniunea Europeană și Africa de Vest, parafat la 30 iunie 2014. Capul Verde a evidențiat, totodată, nevoia sa de a obține o derogare de la normele privind originea preferențială, pentru a compensa faptul că nu este încă posibil să se bazeze pe normele de cumulare din cadrul APE.
            
         
               (4)
            
            
               Argumentele prezentate în cerere demonstrează că, în absența derogării, capacitatea industriei de prelucrare a peștelui din Capul Verde de a exporta produsele în cauză către Uniune în cadrul sistemului SGP ar fi afectată în mod semnificativ. Acest lucru ar putea inhiba dezvoltarea viitoare a flotei Capului Verde pentru ambarcațiunile mici de pescuit pești pelagici și ar împiedica în viitor această țară să se conformeze regulilor de origine aplicabile acestor produse.
            
         
               (5)
            
            
               Republicii Capului Verde ar trebui, prin urmare, să i se acorde o derogare temporară de la cerința, prevăzută de normele privind originea preferențială, conform căreia produsele care conțin materiale ce nu au fost obținute în întregime în țara beneficiară trebuie să fi fost supuse unei prelucrări sau transformări suficiente pentru a fi considerate ca fiind originare din țara respectivă. Derogarea ar trebui să se acorde pentru un volum anual de 5 000 de tone de preparate sau conserve din toni. Durata derogării ar trebui limitată la o perioadă de un an, pentru a evalua capacitatea și eforturile Capului Verde de a se pregăti în vederea respectării regulilor de origine pentru produsele în cauză. Cu toate acestea, în cazul în care APE intră în vigoare înainte de sfârșitul respectivei perioade de un an, derogarea ar trebui să expire în ziua imediat anterioară datei la care intră în vigoare APE.
            
         
               (6)
            
            
               Cantitățile stabilite în anexa la prezentul regulament sunt gestionate în conformitate cu articolele 49-54 din Regulamentul de punere în aplicare (UE) 2015/2447 al Comisiei (4), care reglementează gestionarea contingentelor tarifare.
            
         
               (7)
            
            
               Derogarea ar trebui acordată cu condiția ca autoritățile vamale din Capul Verde să ia măsurile necesare pentru a efectua controale cantitative asupra exporturilor produselor care fac obiectul derogării, și ca acestea să transmită Comisiei o declarație privind cantitățile pentru care certificatele de origine tip A au fost eliberate în conformitate cu prezentul regulament, precum și numerele de serie ale certificatelor respective.
            
         
               (8)
            
            
               Măsurile prevăzute de prezentul regulament ar trebui să intre în vigoare cât mai curând posibil după publicarea sa, pentru a se lua în considerare situația din Capul Verde și pentru a permite acestei țări să utilizeze derogarea fără întârziere.
            
         
               (9)
            
            
               Măsurile prevăzute de prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   Prin derogare de la articolul 41 litera (b) și de la articolul 45 din Regulamentul delegat (UE) 2015/2446, preparatele sau conservele din toni de la codul NC 1604 14, produse în Capul Verde din pești neoriginari, sunt considerate ca fiind originare din Capul Verde, în conformitate cu articolele 2, 3 și 4 din prezentul regulament.
   Articolul 2
   (1)   Derogarea se aplică pentru produsele care au fost exportate din Capul Verde și declarate pentru a fi puse în liberă circulație în Uniune în perioada cuprinsă între 10 iunie 2017 și:
   
               (a)
            
            
               10 iunie 2018; sau
            
         
               (b)
            
            
               în cazul în care Acordul de parteneriat economic dintre Uniune și Africa de Vest, parafat la 30 iunie 2014 („APE”), intră în vigoare la data de sau înainte de 10 iunie 2018, ziua imediat anterioară datei intrării în vigoare a APE.
            
         (2)   Derogarea se aplică produselor în limita cantității anuale indicate în anexă.
   (3)   Aplicarea derogării este subordonată respectării condițiilor prevăzute la articolul 43 din Regulamentul delegat (UE) 2015/2446.
   Articolul 3
   Cantitățile stabilite în anexa la prezentul regulament sunt gestionate în conformitate cu articolele 49-54 din Regulamentul de punere în aplicare (UE) 2015/2447, care reglementează gestionarea contingentelor tarifare.
   Articolul 4
   Derogarea se acordă în următoarele condiții:
   
               1.
            
            
               Autoritățile vamale din Capul Verde iau măsurile necesare pentru a efectua controale cantitative asupra exporturilor produselor menționate la articolul 1.
            
         
               2.
            
            
               Certificatul de origine tip A eliberat de autoritățile competente din Capul Verde în temeiul prezentului regulament trebuie să cuprindă, în caseta numărul 4, următoarea mențiune: „Derogare – Regulamentul de punere în aplicare (UE) 2017/967”.
            
         
               3.
            
            
               Autoritățile competente din Capul Verde transmit Comisiei, în fiecare trimestru, o declarație a cantităților pentru care au fost eliberate certificate de origine tip A, în conformitate cu prezentul regulament, precum și numerele de serie ale certificatelor respective.
            
         Articolul 5
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 iunie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 269, 10.10.2013, p. 1.
   
      (2)  Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului (JO L 303, 31.10.2012, p. 1).
   
      (3)  Regulamentul delegat (UE) 2015/2446 al Comisiei din 28 iulie 2015 de completare a Regulamentului (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 343, 29.12.2015, p. 1).
   
      (4)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).
   
      ANEXĂ
      
                  Nr. de ordine
               
               
                  Codul NC
               
               
                  Codul TARIC
               
               
                  Descrierea mărfurilor
               
               
                  Perioade
               
               
                  Cantitatea anuală (greutate netă în tone)
               
            
                  09.1602
               
               
                  ex 1604 14 31 
                  1604 14 36 
               
               
                  10
               
               
                  Preparate sau conserve de fileuri de ton (Thunnus albacares)
               
               
                  de la 10.6.2017 până la data stabilită în conformitate cu articolul 2 alineatul (1) literele (a) și (b)
               
               
                  5 000